ไทยซัมซุงฯรุก ประกันสุขภาพ เคลมก็คืนเบี้ย
ไทยซัมซุงฯ เปิดศึกประกันสุขภาพ ชูจุดเด่นคืนเบี้ยทั้งหมดแม้มีเคลม
30 มี.ค. 2558

ไทยซัมซุงฯ เปิดศึกประกันสุขภาพ ชูจุดเด่นคืนเบี้ยทั้งหมดแม้มีเคลม
นายบรรณยง นราสวัสดิ์ รองประธานเจ้าหน้าที่บริหาร บริษัท ไทยซัมซุง ประกันชีวิต เปิดเผยว่า ได้ออกแบบประกันสำเร็จรูป “ซัมซุงถึงเคลม...ก็คืน” โดยชูจุดเด่นกรณีที่ผู้เอาประกันภัยมีชีวิตอยู่จนครบสัญญา บริษัทจะคืนเบี้ยประกันภัยทั้งหมดให้ในวันครบสัญญา โดยไม่จำกัดว่าจะเคยมีประวัติเคลมค่ารักษาพยาบาลรายวันไปแล้วเท่าใด หรือหากเคยเคลมเนื่องจากป่วยด้วย 1 ใน 7 โรคร้ายแรงมาก่อน ก็จะคืนเบี้ยประกันภัยการคุ้มครองชีวิต และการชดเชยค่ารักษาพยาบาลรายวันทั้งหมดให้
นายบรรณยง กล่าวว่า กรณีที่เกิดเหตุไม่คาดฝัน ตามปกติแล้วผู้รับประโยชน์จะได้รับเพียงทุนประกันของการคุ้มครองชีวิตเท่านั้น แต่กรมธรรม์ดังกล่าวผู้รับประโยชน์จะได้มูลค่าเงินสดจากสัญญาเพิ่มเติมด้วย ซึ่งถือเป็นจุดเด่นเพิ่มเติมด้านสุขภาพที่มีการคิดมูลค่าเงินสดคืนให้ผู้เอาประกัน
ทั้งนี้ กรมธรรม์มีระยะเวลาคุ้มครอง 15 ปี ชำระเบี้ยประกันภัย 15 ปี เลือกระยะเวลาการชำระเบี้ยได้ โดยจะให้การคุ้มครองชีวิต การคุ้มครอง 7 โรคร้ายแรง 2 เท่าของทุนประกันภัย และการชดเชยค่ารักษาพยาบาลรายวัน